**แนวทางการพัฒนาแรงจูงใจให้นักศึกษาเป็นนักกิจกรรมนักศึกษา**

**คณะวิศวกรรมศาสตร์ มหาวิทยาลัยสงขลานครินทร์**

**Guideline for Student Motivation Development to be Activists**

**A Case Study of the Faculty of Engineering, Prince of Songkla University**

**ปุณณวัชร์ วิเทียมญลักษณ์[[1]](#footnote-1) Punnawat Vitiamyaluck**

 **สิริวิท อิสโร[[2]](#footnote-2) Siriwit Issaro, Ph.D.**

**บทคัดย่อ**

การศึกษาวิจัยครั้งนี้มีวัตถุประสงค์เพื่อศึกษาแรงจูงใจในการเป็นนักกิจกรรมนักศึกษา คณะวิศวกรรมศาสตร์ มหาวิทยาลัยสงขลานครินทร์ ตลอดจนการศึกษาแนวทางส่งเสริมให้นักศึกษาก้าวขึ้นมาเป็นนักกิจกรรมนักศึกษา เพื่อพัฒนาศักยภาพให้เป็นบัณฑิตที่พึงประสงค์ โดยใช้ระเบียบวิจัยเชิงคุณภาพ และผู้ให้ข้อมูลหลัก (Key Informants) ในการวิจัยครั้งนี้ คือ นักศึกษาคณะวิศวกรรมศาสตร์ ที่เป็นนักกิจกรรมนักศึกษา จำนวน 17 คน และกลุ่มเจ้าหน้าที่กิจการนักศึกษา คณะวิศวกรรมศาสตร์ จำนวน 2 คน โดยการเลือกตัวอย่างแบบเจาะจง (Purposive Sampling) ใช้การสัมภาษณ์แบบเจาะลึกรายบุคคล (In-depth interview) เป็นเครื่องมือในการวิจัย

ผลการศึกษาพบว่า แรงจูงใจที่ทำให้นักศึกษาเป็นนักกิจกรรมนักศึกษา คณะวิศวกรรมศาสตร์ มหาวิทยาลัยสงขลานครินทร์ สอดคล้องกับทฤษฎีด้านแรงจูงใจสมัยใหม่ โดยแบ่งออกเป็นแรงจูงใจภายใน ได้แก่ ความชอบส่วนบุคคลและการความต้องการพื้นที่ในการแสดงออก ความท้าทายในการพัฒนาตนเอง ความต้องการเป็นที่ยอมรับในสังคม และแรงจูงใจภายนอก ได้แก่ นโยบายการพัฒนานักศึกษาและการสนับสนุนจากคณะวิศวกรรมศาสตร์ อิทธิพลของกลุ่มเพื่อน และความต้องการของผู้ประกอบการ

ทั้งนี้ ยังพบข้อค้นพบเพิ่มเติมที่น่าสนใจในกรณีนักศึกษาคณะวิศวกรรมศาสตร์ กล่าวคือ
(1) ภูมิลำเนามีผลต่อแรงจูงใจให้นักศึกษาเป็นนักกิจกรรมนักศึกษา โดยนักกิจกรรมนักศึกษาส่วนใหญ่ ไม่มีภูมิลำเนาอยู่ในพื้นที่อำเภอหาดใหญ่ จังหวัดสงขลา จึงมีความต้องการที่จะเข้าสังคม และค้นหากลุ่มเพื่อนใหม่ๆ ที่มีความชอบ และความสนใจคล้ายคลึงกัน (2) รูปแบบกิจกรรมที่เหมาะสม (3) การได้รับการดูแลจากรุ่นพี่ผู้จัดกิจกรรม (4) บรรยากาศภายในกิจกรรมที่มีความอบอุ่นเป็นกันเอง และ (5) ความประทับใจครั้งแรกที่ได้เข้าร่วมกิจกรรม เป็นแรงจูงใจที่ส่งเสริมให้นักศึกษาคณะวิศวกรรมศาสตร์ มหาวิทยาลัยสงขลานครินทร์ ต้องการเป็นนักกิจกรรม เพื่อส่งมอบบรรยากาศและความประทับใจเหล่านี้ ไปสู่นักศึกษารุ่นใหม่ในอนาคต

สำหรับข้อเสนอแนะเกี่ยวกับแนวทางการพัฒนางานกิจกรรมนักศึกษา คือ ควรผ่อนปรนหลักเกณฑ์กิจกรรมเสริมหลักสูตรแบบขั้นบันได ให้นักศึกษาสามารถเข้าร่วมกิจกรรมข้ามชั้นปีได้ตามความเหตุปัจจัย และความพร้อมของนักศึกษา นอกจากนี้ ควรกำหนดคณะกรรมการที่ปรึกษาฝ่ายกิจการนักศึกษา ซึ่งเป็นผู้ดูแลงานด้านกิจกรรมเป็นอาจารย์ที่ปรึกษากลุ่มกิจกรรม และเพิ่มการจัดสรรสวัสดิการสำหรับนักกิจกรรม รวมถึงสิ่งอำนวยความสะดวกขั้นพื้นฐานให้เพียงพอ เพื่อนำไปสู่การสร้างแรงบันดาลใจให้แก่นักศึกษาสู่การเป็นนักกิจกรรมต่อไป

 **คำสำคัญ :** นักกิจกรรมนักศึกษา, แรงจูงใจ, แนวทางการพัฒนาแรงจูงใจนักศึกษา

**Abstract**

 This dissertation summarizes the motivations of the students of the Faculty of Engineering, Prince of Songkla University to be activist including the process to encourage students to become the activist in order to develop their potential to be the expected graduate. The qualitative research method is applied with the seventeen student activists and two student affairs officers of the Faculty of Engineering as key informants. The Purposive Sampling is applied for in-depth interview as research tool.

 The finding is their motivations have the correlation with the Modern Theories of Motivation; Intrinsic Motivation and Extrinsic Motivation. The Intrinsic Motivations are Personal Interest and Sense of Achievement, Challenge and Self-Development, and Social Recognition. The Extrinsic Motivations are Policies of the Faculty of Engineering to support their development, Influences of friends and Demands of Entrepreneurs. In addition, the interesting findings are also Domicile has the correlation with their motivation. (1) The students without residence in Hat Yai District have more desire of socialization with new groups of friends with mutual interests and attractions, (2) The appropriate style of activities, (3) Cordiality, (4) Support from senior activists which encourage them to convey the same experiences and impression to the next generation. And (5) The first impression towards the activities they involve.

 The recommendations are provided for the development of student activities; More flexibility on condition of cocurricular activities to allow students to involve any activities based on their situation and readiness. Not limit by their academic year, Advisory Committee on Student Affairs should be established as advisor to support the student activities and more welfare allocation for the activists including sufficient basic facilities in order to draw their inspiration to be the student activist as expected.

 **Keywords :** Activists, Motivation, Guideline for Student Motivation

**บทนำ**

 มหาวิทยาลัยสงขลานครินทร์ เป็นสถาบันการศึกษาระดับอุดมศึกษาแห่งหนึ่งในสังกัดสำนักงานคณะกรรมการอุดมศึกษา ซึ่งมีบทบาทสำคัญในการพัฒนาทรัพยากรมนุษย์ เป็นแหล่งผลิตทรัพยากรมนุษย์ ที่มีคุณภาพ ทั้งความรู้ ทักษะ ความสามารถ ตลอดจนคุณธรรมจริยธรรม โดยกำหนดอัตลักษณ์ในการพัฒนานักศึกษาที่มุ่งสู่คุณลักษณะบัณฑิตที่พึงประสงค์ คือ “I-WiSE” ซึ่งมาจาก 3 ประเด็นหลักคือ 1) Integrity หมายถึง นักศึกษาสงขลานครินทร์ จะต้องมีความซื่อสัตย์ มีวินัย ทั้งต่อตนเอง สังคม และประเทศชาติ 2) Wisdom หรือใฝ่ปัญญา โดยนักศึกษาสงขลานครินทร์ ต้องมีทักษะการเรียนรู้อยู่ตลอดเวลา และ 3) Social Engagement หมายถึง การมีจิตสาธารณะ ทั้งนี้ สอดคล้องกับปณิธานของมหาวิทยาลัยที่ว่า “ประโยชน์ของเพื่อนมนุษย์เป็นกิจที่หนึ่ง” จึงเป็นเหตุให้มหาวิทยาลัยต้องมีกระบวนการพัฒนานักศึกษาทั้งทางด้านวิชาการ และกิจกรรมเสริมหลักสูตร เพื่อให้มั่นใจได้ว่าบัณฑิตที่สำเร็จการศึกษาออกไป จะสามารถเป็นทรัพยากรมนุษย์ที่มีคุณค่าในสังคม

 สอดคล้องกับทิศทางการพัฒนานักศึกษาของคณะวิศวกรรมศาสตร์ ซึ่งเป็นคณะหนึ่งในสังกัด มหาวิทยาลัยสงขลานครินทร์ที่มุ่งพัฒนาด้านการศึกษา วิจัย และการประยุกต์ใช้ความรู้และเทคโนโลยีด้านวิศวกรรม เพื่อเป็นประโยชน์แก่สังคม โดยมุ่งผลิตวิศวกรที่คิดเป็น ทำเป็น มีคุณภาพ และมีจริยธรรม กล่าวคือ พัฒนาให้บัณฑิตมีความรู้ความสามารถทางด้านทักษะวิชาการ และด้านทักษะสังคม ซึ่งสอดคล้องกับอัตลักษณ์ของมหาวิทยาลัยสงขลานครินทร์ข้างต้น

 เพื่อบรรลุเป้าหมายดังกล่าว หน่วยกิจการนักศึกษา กลุ่มงานสนับสนุนวิชาการฯ คณะวิศวกรรมศาสตร์ ในฐานะหน่วยงานขับเคลื่อนภารกิจด้านการพัฒนานักศึกษา จึงได้ส่งเสริมกิจกรรมพัฒนาศักยภาพนักศึกษาในศตวรรษที่ 21 ผ่านกิจกรรมทั้ง 4 ด้าน ประกอบด้วย 1)ด้านวิชาการและวิชาชีพ 2) ด้านสุนทรียศาสตร์ 3) ด้านการพัฒนาสุขภาพ 4) ด้านจิตสาธารณะ

 เพื่อให้การพัฒนาในด้านต่างๆ มีการกำหนดโครงสร้างการทำงาน และมอบหมายผู้รับผิดชอบอย่างชัดเจน คณะวิศวกรรมศาสตร์ จึงเปิดโอกาสให้นักศึกษารวมกลุ่ม จัดตั้งกลุ่มกิจกรรมนักศึกษาขึ้น โดยส่งเสริมให้นักศึกษาได้พัฒนาการเรียนรู้ทักษะตามด้านต่างๆที่นักศึกษาสนใจ โดยมีวัตถุประสงค์ ในการจัดกิจกรรมที่สอดคล้องกับแนวทางการพัฒนาศักยภาพนักศึกษาในศตวรรษที่ 21

 อย่างไรก็ดี แม้ในแต่ละปี คณะวิศวกรรมศาสตร์จะมีกลไกสนับสนุนการจัดทำกิจกรรม โดยจัดสรรงบประมาณ และโครงสร้างการบริหารงานด้านกิจการนักศึกษาที่ชัดเจน ข้อมูลสถิติจำนวนผู้สมัครเป็นนักกิจกรรมนักศึกษา เปรียบเทียบตั้งแต่ปีการศึกษา 2557-2562 กลับพบว่า แนวโน้มผู้สมัครเป็นนักกิจกรรมนักศึกษาลดลงทั้งในระดับสโมสรนักศึกษา และชุมนุมนักศึกษา โดยบางปีอยู่ในภาวะวิกฤติ กล่าวคือ ขาดผู้สมัครเข้าเป็นนักกิจกรรมนักศึกษา

 ทั้งนี้ กิจกรรมนักศึกษา ถือเป็นส่วนสำคัญในการพัฒนาศักยภาพของนักศึกษาให้มีคุณลักษณะที่สอดคล้องกับอัตลักษณ์ของมหาวิทยาลัย โดยจำเป็นต้องมีผู้นำเพื่อวางแผนและขับเคลื่อนกิจกรรมต่างๆ เพื่อกระตุ้นให้เกิดการมีส่วนร่วมของประชาคมนักศึกษาภายใน ถือเป็นการเปิดโอกาสให้นักศึกษา ซึ่งมาจากภูมิลำเนา และมีวัฒนธรรมที่แตกต่างกัน ได้รู้จักกัน เรียนรู้ซึ่งกันและกัน อีกทั้งยังเป็นการละลายพฤติกรรม และสร้างประสบการณ์ที่นอกเหนือจากการศึกษาในห้องเรียน ทั้งนี้แนวโน้มการลดลงของนักกิจกรรมนักศึกษาในระยะเวลาที่ผ่านมา ถือเป็นสัญญาณที่แสดงให้เห็นถึงภาวะความถดถอยด้านแรงจูงใจในการเข้าร่วมกิจกรรมและการเป็นนักกิจกรรมนักศึกษา ดังนั้นปรากฎการณ์การขาดหายไปของนักกิจกรรม ด้วยเหตุนี้ ผู้วิจัยจึงมีความสนใจที่จะศึกษา แนวทางการพัฒนาแรงจูงใจเพื่อให้นักศึกษาเป็นนักกิจกรรมนักศึกษาของคณะวิศวกรรมศาสตร์ มหาวิทยาลัยสงขลานครินทร์ ซึ่งจากการทบทวนวรรณกรรม และศึกษางานทางวิชาการต่างๆ ยังไม่มีผู้ใดศึกษาแรงจูงใจเฉพาะสำหรับกลุ่มผู้นำกิจกรรมนักศึกษาที่ชัดเจน งานวิจัยชิ้นนี้จึงเป็นการเติมเต็มองค์ความรู้ด้านแรงจูงใจเฉพาะสำหรับกลุ่มนักกิจกรรมนักศึกษา พร้อมทั้งได้เสนอแนะแนวทางส่งเสริมให้นักศึกษาก้าวมาเป็นนักกิจกรรม และจัดกิจกรรมเพื่อพัฒนานักศึกษาให้เป็นทรัพยากรมนุษย์ ที่มีคุณภาพทั้งความรู้ ทักษะ ความสามารถ ตลอดจนคุณธรรมจริยธรรมที่สอดรับกับอัตลักษณ์ของมหาวิทยาลัย และทิศทางในการขับเคลื่อนประเทศในอนาคต

**วัตถุประสงค์**

 1. เพื่อศึกษาแรงจูงใจ ของนักศึกษาในการเป็นนักกิจกรรมนักศึกษา คณะวิศวกรรมศาสตร์ มหาวิทยาลัยสงขลานครินทร์

 2. เพื่อศึกษาแนวทางการพัฒนานักศึกษาให้เป็นนักกิจกรรมนักศึกษา คณะวิศวกรรมศาสตร์ มหาวิทยาลัยสงขลานครินทร์

**ความสำคัญและประโยชน์ของการวิจัย**

 1. ทำให้ทราบถึงแรงจูงใจ ของนักศึกษาในการเป็นนักกิจกรรมนักศึกษา คณะวิศวกรรมศาสตร์ มหาวิทยาลัยสงขลานครินทร์

 2. คณะวิศวกรรมศาสตร์ ได้นำข้อมูล และข้อเสนอแนะจากการวิจัยเพื่อพัฒนาแผนงานหรือกิจกรรมพัฒนาศักยภาพให้นักศึกษา เป็นนักกิจกรรมนักศึกษาที่สอดคล้องกับอัตลักษณ์ของคณะและมหาวิทยาลัยสงขลานครินทร์ต่อไป

**ขอบเขตการวิจัย**

เพื่อให้การศึกษาแรงจูงใจของนักศึกษาในการเป็นนักกิจกรรมนักศึกษา คณะวิศวกรรมศาสตร์ มหาวิทยาลัยสงขลานครินทร์เป็นไปตามวัตถุประสงค์ที่วางไว้

**วิธีดำเนินการวิจัย**

การศึกษาครั้งนี้ เป็นการวิจัยเชิงคุณภาพ (Qualitative Research) โดยใช้วิธีการวิจัยโดยการสัมภาษณ์เชิงลึก (In-depth interview) จากกลุ่มเป้าหมาย

**แหล่งข้อมูลที่ใช้ในการวิจัย**

1. ข้อมูลปฐมภูมิ (Primary Data) เป็นข้อมูลที่ได้จากการสัมภาษณ์เชิงลึก (In-dept Interview) จากผู้ให้ข้อมูลหลัก 2 กลุ่ม ประกอบด้วย (1) นักกิจกรรมนักศึกษา คณะวิศวกรรมศาสตร์ มหาวิทยาลัยสงขลานครินทร์ จำนวน 17 คน และ (2) เจ้าหน้าที่กิจการนักศึกษา คณะวิศวกรรมศาสตร์ มหาวิทยาลัยสงขลานครินทร์ จำนวน 2 คน

2. ข้อมูลทุติยภูมิ (Secondary Data) เป็นข้อมูลที่ได้จากการค้นคว้า ได้แก่ ข้อมูลจากแผนกลยุทธ์ คณะวิศวกรรมศาสตร์ มหาวิทยาลัยสงขลานครินทร์ 2561-2564 ข้อมูลนโยบายการพัฒนานักศึกษาคณะวิศวกรรมศาสตร์ ผ่านกิจกรรม 4 ด้าน งานวิจัย หนังสือ บทความที่เกี่ยวข้อง เป็นต้น

**เครื่องมือที่ใช้ในการวิจัย**

 ใช้การสัมภาษณ์เชิงลึกรายบุคคล (In-depth interview) โดยแบบสัมภาษณ์กึ่งโครงสร้าง (Semi-Structured Interview) ซึ่งเป็นการสัมภาษณ์ที่่มีการเตรียมคำสำคัญ เนื้อหาเฉพาะมาใช้ในการสัมภาษณ์ แต่เปิดโอกาสให้ผู้ถูกสัมภาษณ์ได้พูดเนื้อหาอื่น แต่มีความเกี่ยวข้องกับประเด็นที่ผู้สัมภาษณ์ต้องการ เพื่อไม่ให้เนื้อหาระหว่างการสัมภาษณ์มีมากจนเกินไป นอกจากนี้ ยังเป็นผู้ให้ข้อมูลหลักสามารถแสดงความคิดเห็นได้อย่างอิสระ เพื่อจะให้ได้ข้อมูลในมุมมองที่หลากหลาย

**การตรวจสอบคุณภาพของข้อมูล**

 ใช้การตรวจสอบแบบสามเส้า (Triangulation) และใช้การตรวจสอบสามเส้าด้านวิธีรวบรวมข้อมูล (Methodological triangulation) คือ การเก็บรวบรวมข้อมูลต่างๆ เพื่อรวบรวมข้อมูลเรื่องเดียวกัน (สุภางค์ จันทวานิช, 2549) และใช้สืบค้นเอกสารที่เกี่ยวข้องควบคู่กับการสัมภาษณ์และนำมาเทียบเคียงเพื่อพิจารณาความสอดคล้องของข้อมูล ประกอบด้วยข้อมูลจากการสัมภาษณ์นักกิจกรรมนักศึกษา ข้อมูลจากเจ้าหน้าที่กิจการนักศึกษา และข้อมูลเชิงนโยบายจากผู้บริหารที่ดูแลงานด้านกิจการนักศึกษา การเก็บข้อมูลจากทั้ง 3 แหล่งข้อมูลดังกล่าวเป็นการตรวจสอบความถูกต้องของข้อมูล ก่อนการนำไปวิเคราะห์ต่อไป

**การวิเคราะห์ข้อมูลและนำเสนอข้อมูล**

ผู้วิจัยได้จัดระเบียบข้อมูล ที่ได้จากการค้นคว้าเอกสารข้อมูลเชิงวิชาการเกี่ยวข้องกับการพัฒนานักศึกษา เอกสารอื่นๆที่เกี่ยวข้อง ข้อมูลจากการสัมภาษณ์ผู้ให้ข้อมูลหลัก โดยการวิเคราะห์เนื้อหา (Content Analysis) เริ่มต้นโดยจัดระเบียบของเนื้อหา ด้วยการจัดทำดัชนีของข้อมูลตามกรอบแนวคิดของงานวิจัย หลังจากนั้นจึงเชื่อมโยงข้อมูลเฉพาะประเด็นที่เกี่ยวข้องกับงานวิจัย เพื่อสรุปผลข้อมูล
และนำเสนอผลการวิจัยด้วยวิธีการเชิงบรรยาย (Descriptive Research) (เอื้อมพร หลินเจริญ, 2562)

**ผลการวิจัย**

 ผู้วิจัยได้แบ่งการนำเสนองานวิจัยเป็น 4 ประเด็น ดังนี้

1. **แรงจูงใจที่ทำให้นักศึกษา คณะวิศวกรรมศาสตร์เป็นนักกิจกรรม**
2. **แรงจูงใจภายใน**

 **- ความชอบส่วนบุคคลและความต้องการพื้นที่ในการแสดงออก :** ผู้ให้ข้อมูลหลักทุกคนล้วนเห็นว่าเป็นแรงจูงใจ โดยทุกคนมีความชื่นชอบ และความสนใจในคุณค่าของกิจกรรมต่างๆ และการเห็นว่ากิจกรรมนั้นเปรียบเสมือนพื้นที่อิสระ ที่เปิดกว้างให้ตนเองได้แสดงออกทางถึงสิทธิเสรีภาพ

 **- ความท้าทายในการพัฒนาตนเอง :** ผู้ให้ข้อมูลทุกคนให้ความสำคัญกับการพัฒนาทักษะ ที่อยู่นอกเหนือจากการเรียนการสอน โดยเห็นว่าการพัฒนาทักษะด้านอื่นๆควบคู่ไปกับทักษะทางวิชาการถือ เป็นความท้าทายความสามารถ เป็นการยกระดับศักยภาพของตนเองให้สูงขึ้น

 **- การเป็นที่ยอมรับของสังคม :** ผู้ให้ข้อมูลหลักส่วนใหญ่เห็นว่า นักกิจกรรมเป็นผู้นำ และตัวแทนนักศึกษา ที่เป็นกระบอกเสียง ในการเรียกร้องสิทธิ์ของนักศึกษา ตลอดจนเป็นตัวแทนในการตัดสินใจนำความเป็นอยู่ สิทธิเสรีภาพของเพื่อนนักศึกษาไปยังทิศทางที่เหมาะสม

 **- ความต้องการอำนาจ และเกียรติยศ:** ผู้ให้ข้อมูลหลักทุกคนพบว่าแรงจูงใจดังกล่าว ไม่สอดคล้อง และไม่ได้เป็นแรงจูงใจให้นักศึกษา เป็นนักกิจกรรมนักศึกษา คณะวิศวกรรมศาสตร์

1. **แรงจูงใจภายนอก**

 **- นโยบายการพัฒนานักศึกษาและการสนับสนุนจากมหาวิทยาลัยสงขลา-นครินทร์:** ผู้ให้ข้อมูลหลักส่วนใหญ่ล้วนเห็นว่าไม่ได้เป็นแรงจูงใจ พร้อมให้ความเห็นไปในทิศทางเดียวกันว่า นโยบายพัฒนาฯแบบขั้นบันได เป็นการจำกัดสิทธิ์ในการเข้าร่วมกิจกรรมของนักศึกษา

 **- นโยบายการพัฒนานักศึกษาและการสนับสนุนจากคณะวิศวกรรมศาสตร์ :** ผู้ให้ข้อมูลหลักบางส่วนเห็นมีผลต่อแรงจูงใจในการเป็นนักกิจกรรม และมีความเห็นว่า การมีอาคารกิจกรรมหรือห้องปฏิบัติงานสำหรับกลุ่มกิจกรรม เป็นสิ่งอำนวยความสะดวก ในการปฏิบัติงาน และการพักผ่อนหรือช่วงเปลี่ยนรายวิชาจากการเรียน นอกจากนี้สิทธิ์ในการจองห้องประชุม ห้องเรียน และสิทธิ์พิเศษในการจองหอพัก รวมถึงการใช้รถจักรยานยนต์ภายในบริเวณหอพัก ล้วนเป็นแรงจูงใจในการเป็นนักกิจกรรม

 **- อิทธิพลของกลุ่มเพื่อน :** ผู้ให้ข้อมูลหลักทุกคนให้ความสำคัญกับกลุ่มเพื่อน ซึ่งถือเป็นปัจจัยที่สำคัญในการจูงใจให้นักศึกษาเข้าร่วมกิจกรรม และจูงใจให้เป็นนักกิจกรรม เนื่องจากการมีสังคมที่มีความชอบ และสนใจในกิจกรรมเหมือนกัน ทำให้การทำกิจกรรมเป็นไปด้วยความสุข

 **- ความต้องการของผู้ประกอบการ :** ผู้ให้ข้อมูลหลักทุกคนเห็นว่าการเป็นนักกิจกรรม มีผลต่อการรับสมัครเข้าทำงานในอนาคต โดยองค์กรพิจารณาควบคู่กับผลการเรียน ซึ่งหากผลการเรียนอยู่ในระดับที่องค์กรรับได้ จึงจะพิจารณาถึงการทำกิจกรรมระหว่างศึกษา เพราะอย่างน้อยที่สุดนักกิจกรรมจะมีทักษะทางสังคม สามารถอยู่ร่วมกับผู้อื่นได้โดยไม่เกิดปัญหา อันจะเป็นผลดีแก่องค์กร

 **- รูปแบบกิจกรรม :** ผู้ให้ข้อมูลส่วนใหญ่ให้ความสำคัญเกี่ยวกับรูปแบบกิจกรรม วันเวลาและสถานที่ การประชาสัมพันธ์ ชั่วโมงกิจกรรม ตลอดจนการสื่อสารและบรรยากาศในกิจกรรม โดยเห็นว่าเป็นหนึ่งในแรงจูงใจให้นักศึกษาร่วมกิจกรรม และส่งผลต่อความรู้สึกในเลือกการเป็นนักกิจกรรม

1. **ปัจจัยที่เป็นอุปสรรคต่อการเป็นนักกิจกรรม**

 **(1) รูปแบบกิจกรรม :** การจัดกิจกรรมในรูปแบบเดิมทุกปี ทำให้นักศึกษาเกิดความเบื่อหน่าย ไม่มีความตื่นเต้นและความท้าทายใดๆ โดยเฉพาะกิจกรรมพิธีการ และกิจกรรมบังคับ

 **(2) ช่วงเวลาและสถานที่ :** การจัดกิจกรรมในช่วงการสอบวัดผล และสถานที่ที่ไม่มีระบบการระบายอากาศที่ดี ไม่เหมาะสมกับจำนวนผู้เข้าร่วมกิจกรรม เป็นเหตุผลที่ทำให้นักศึกษาเลือกไม่เข้าร่วมกิจกรรม

 **(3) จำนวนผู้เข้าร่วม :** โครงการที่มีจำนวนน้อยและมีการแข่งขันในการสมัครสูง ทำให้นักศึกษารู้สึกไม่อยากเข้าร่วมกิจกรรม และเสียโอกาสในการเข้าร่วมกิจกรรมนั้นๆ

 **(4) การประชาสัมพันธ์ :** รูปแบบการประชาสัมพันธ์ที่ไม่น่าสนใจ ไม่ทันสมัย ไม่สามารถดึงดูดใจให้นักศึกษาเข้าร่วมกิจกรรมได้ นอกจากนั้นการประชาสัมพันธ์ผ่านช่องทางต่างๆ มีน้อยจนเกินไป ทำให้เกิดความรู้สึกถึงความไม่ตั้งใจเต็มที่ของผู้จัด ทำให้นักศึกษาไม่อยากเข้าร่วมกิจกรรมนั้นๆ

 **(5) ความน่าเชื่อถือของผู้จัด :** เป็นปัจจัยหนึ่งที่ทำให้นักศึกษาเลือกที่จะเข้า หรือ ไม่เข้าร่วม กิจกรรมที่กลุ่มนั้นๆจัด เนื่องจากการเข้ากิจกรรมในครั้งก่อนๆ ที่ไม่เกิดความประทับใจ

1. **แนวทางการพัฒนางานด้านกิจกรรมนักศึกษา คณะวิศวกรรมศาสตร์**

 **(1) การปรับโครงสร้างการบริหารและบทบาทของผู้บริหาร** ข้อมูลจากการสัมภาษณ์เจ้าหน้าที่กิจการนักศึกษา พบว่าการปรับโครงสร้างใหม่โดยการยกเลิกคณะกรรมการที่ปรึกษาฝ่ายกิจการนักศึกษา โดยจัดตั้งคณะกรรมการยุทธศาสตร์ที่ 1.1 การพัฒนาวิศวกรที่มีคุณภาพระดับสากลขึ้นแทน ซึ่งมีคณาจารย์จากทุกสาขาวิชาดูแลในภาพรวมการพัฒนานักศึกษาทั้งหมด ทั้งงานรับนักศึกษา งานด้านวิชาการ งานด้านกิจการนักศึกษา และอื่นๆ จากภาระงานที่มีความหลากหลายของคณะกรรมการยุทธฯ และมีความจำเป็นต้องคัดเลือกวาระในการประชุมตามลำดับความสำคัญ จึงทำให้บทบาทของงานด้านกิจกรรมลดลง ลดน้อยลง ซึ่งสอดคล้องกับข้อมูลที่ได้จากการสัมภาษณ์นักกิจกรรม โดยส่วนใหญ่เห็นว่าจากการเปลี่ยนแปลงด้านโครงสร้างดังกล่าว ก่อให้เกิดช่องว่างระหว่าง นักกิจกรรม คณาจารย์ และผู้บริหารที่ดูแลงานด้านกิจการนักศึกษา การพบปะพูดคุยลดน้อยลง ก่อให้เกิดความไม่เข้าใจกัน รวมถึงการก่อตั้งกลุ่มกิจกรรมนักศึกษาที่จะต้องมีอาจารย์ที่ปรึกษานั้นทำได้ยากขึ้น เนื่องจากไม่ได้มีอาจารย์ที่มีหน้าที่กำกับดูแล

 ทั้งนี้ผู้ให้ข้อมูลหลักเสนอแนะแนวทางการพัฒนางานด้านกิจการนักศึกษาไว้ว่า ผู้บริหาร ควรลดช่องว่างระหว่างนักกิจกรรมและผู้บริหาร และให้ความสำคัญกับกลุ่มกิจกรรมนักศึกษามากขึ้น ตั้งแต่กระบวนการสรรหาและคัดเลือกนักกิจกรรม จัดให้มีการพบปะพูดคุยกับนักกิจกรรมบ่อยขึ้น เพื่อทำความเข้าใจถึงนโยบายและทิศทางการดำเนินงานด้านกิจกรรมในภาพรวม ตลอดจนการสะท้อนปัญหาต่างๆ ที่กลุ่มกิจกรรมพบเจอ เพื่อการดำเนินกิจกรรมที่ราบรื่น และเป็นขวัญกำลังใจให้แก่นักกิจกรรมต่อไป

 **(2) สวัสดิการสำหรับกลุ่มกิจกรรมนักศึกษา**

  **(2.1)** **งบประมาณ :** นักกิจกรรมที่สังกัดชุมนุมด้านวิชาการ เห็นว่าคณะฯควรเพิ่มงบประมาณให้มีความเหมาะสม และใกล้เคียงกับรายจ่ายจริง หรือ ปรับลดกิจกรรมที่มองว่าไม่จำเป็นมากนักเพื่อนำงบประมาณมาส่งเสริมกลุ่มกิจกรรมทางวิชาการที่สร้างชื่อเสียงให้ คณะฯ และมหาวิทยาลัยฯตลอดจนสร้างชื่อเสียงให้กับประเทศไทย นอกจากนี้คณะฯควรส่งเสริมการก่อตั้งกลุ่มกิจกรรมใหม่ โดยการสนับสนุนงบประมาณตั้งต้นที่เหมาะสมเพื่อเป็นการดึงดูดนักกิจกรรมรุ่นใหม่

  **(2.2)** **อาคารกิจกรรม :** ผู้ให้ข้อมูลหลัก เห็นว่าคณะฯควรจัดสรรพื้นที่ให้เพียงพอต่อความต้องการของนักกิจกรรม โดยเสนอแนะให้สร้างอาคารกิจกรรมเป็นศูนย์กลางสำหรับทุกกลุ่มกิจกรรม พร้อมสวัสดิการพื้นฐานในเบื้องต้น เช่น คอมพิวเตอร์พร้อมปรินท์เตอร์ โต๊ะทำงาน ชุดสูทสำหรับการปฏิบัติงานทางการ เป็นต้น ทั้งนี้ก็เพื่อยกระดับกลุ่มกิจกรรมให้มีความเป็นทางการ และมีตัวตนเสมือนเป็นหนึ่งในหน่วยงานของคณะวิศวกรรมศาสตร์ อันจะทำให้นักศึกษาเห็นถึงความสำคัญ ตลอดจนเป็นแรงจูงใจต่อไปให้นักศึกษารุ่นต่อไปในการตัดสินใจเป็นนักกิจกรรม

 **(3) การเชิดชูเกียรติ**

ผู้ให้ข้อมูลได้เสนอความเห็นว่า คณะฯควรเชิดชูเกียรติในกิจกรรม หรือ นักศึกษาที่ได้รับรางวัลต่างๆ และประชาสัมพันธ์ผ่านช่องทาง Social Network และจัดทำสื่อในรูปแบบ Infographic ตลอดจนเสนอให้มีการมอบโล่เพื่อเป็นเกียรติแก่นักกิจกรรมในระดับคณะฯ

 **(4) รูปแบบกิจกรรม**

ผู้ให้ข้อมูลส่วนใหญ่ให้ความสำคัญกับ รูปแบบกิจกรรม และความเหมาะสมของกิจกรรม โดยเห็นว่าปัจจัยที่สำคัญในการเลือกที่จะเข้าร่วมกิจกรรม ได้แก่ 1) วันและเวลามีความเหมาะสม 2) สถานที่มีเครื่องปรับอากาศหรือมีอากาศถ่ายเทสะดวกรองรับสำหรับจำนวนผู้ร่วมกิจกรรม 3) จำนวนผู้เข้าร่วมและผู้จัดที่เหมาะสม มีการดูแลกันอย่างทั่วถึง 5) ชั่วโมงกิจกรรมเหมาะสมกับระยะเวลา

 **(5) แรงจูงใจอื่นๆที่ค้นพบ**

ผู้วิจัยได้พบแรงจูงใจอื่นๆเพิ่มเติมที่น่าสนใจในกรณีนักศึกษา คณะวิศวกรรมศาสตร์ มหาวิทยาลัยสงขลานครินทร์ คือ ภูมิลำเนารูปแบบกิจกรรมที่เหมาะสมการดูแลอย่างทั่วถึงจากรุ่นพี่ผู้จัดกิจกรรม บรรยากาศภายในกิจกรรม และความประทับใจครั้งแรกที่ได้เข้าร่วมกิจกรรมก่อให้เกิดแรงบันดาลใจ นำไปสู่การเป็น “นักกิจกรรมนักศึกษา”

**อภิปรายผล**

การศึกษาแนวทางการพัฒนาแรงจูงใจให้นักศึกษาเป็นนักกิจกรรมนักศึกษา คณะวิศวกรรมศาสตร์ มหาวิทยาลัยสงขลานครินทร์ มีประเด็นที่น่าสนใจควรนำมาอภิปรายผล ดังนี้

**1. แรงจูงใจภายใน**

 **- ความชอบส่วนบุคคลและการความต้องการพื้นที่ในการแสดงออก :** นักกิจกรรมทุกคนล้วนมีความชอบ และเห็นถึงคุณค่าของกิจกรรม นอกจากนี้ยังเป็นพื้นที่ให้นักศึกษาได้แสดงออกถึงความสามารถ ความคิด การพูดตลอดจนการกระทำ อันจะเป็นส่วนเติมเต็มความปรารถนา ความต้องการ และความสุขของตัวนักศึกษาซึ่งสอดคล้องกับทฤษฎีแรงจูงใจในสถาบันการศึกษาที่อธิบายทฤษฎีแรงจูงใจภายใน โดย Ryan & Deci (2000) ที่อธิบายว่านักศึกษาจะเข้าร่วมกิจกรรมที่ตนเองสนใจ ชื่นชอบ โดยไม่ได้คาดหวังผลตอบแทน ประกอบด้วยปัจจัยความ ท้าทาย ความอยากรู้อยากเห็น จินตนาการและความคิดสร้างสรรค์ที่กระตุ้นให้เกิดแรงจูงใจภายใน นอกจากนี้ยังสอดคล้องกับทฤษฎีความต้องการทางด้านจิตวิทยาขั้นพื้นฐานที่อธิบายว่า ความต้องการสิทธิเสรีภาพ เป็นความต้องการทางจิตวิทยาขั้นพื้นฐานของมนุษย์ และยังสอดคล้องกับผลการวิจัยโดย กนกวรรณ เฮงนุกูล (2556) ที่ได้ศึกษาทัศนคติและปัจจัยจูงใจในการเข้าร่วมกิจกรรมของนักศึกษาของคณะกรรมการนักศึกษา คณะวิทยาการจัดการ มหาวิทยาลัยศิลปากร พบว่า นักศึกษาที่ตัดสินใจเลือกที่จะเข้าร่วมกิจกรรมล้วนมาจากความชอบส่วนตัว และเป็นผู้ที่รักในการทำกิจกรรม เช่นเดียวกับงานวิจัยของอนุ เจริญวงศ์ระยับ (2552) ที่ได้ศึกษาองค์ประกอบของปัจจัยจูงใจในการเข้าร่วมกิจกรรมนักศึกษา และศึกษาความแตกต่างของแรงจูงใจประเภทต่างๆ ซึ่งพบว่าการเห็นคุณค่าในการทำความดีให้กับสังคมเป็นแรงจูงใจสำคัญที่ทำให้นักศึกษาเข้าร่วมกิจกรรมนักศึกษา

 **- ความท้าทายในพัฒนาตนเอง** นักกิจกรรมทุกคนต่างเป็นผู้ปรารถนาที่จะปรับปรุงเปลี่ยนแปลง เสาะแสวงหาความรู้ ประสบการณ์ ความท้าทายใหม่ๆ ตลอดจนการพัฒนาศักยภาพของตนเองให้มากขึ้น และ**“กิจกรรม”**เปรียบเสมือนสถานที่ที่เปิดโอกาสให้นักศึกษาได้เรียนรู้สิ่งเหล่านั้น ซึ่งจากผลการวิจัยพบว่ามีความสอดคล้องกับทฤษฎีจูงใจของมาสโลว์ (Maslow’General Theory of Human Motivation) และทฤษฎีความต้อการของแมกคลีลแลนด์ (McClelland’s Need Theory) ที่อธิบายถึงความต้องการของมนุษย์เป็นลำดับขั้น และความต้องการความสำเร็จในชีวิตซึ่งนำไปสู่การท้าทายและพัฒนาตนเองเพื่อนำตนเองไปสู่ความสำเร็จเป็นหนึ่งในความต้องการดังกล่าว

 นอกจากนี้ ยังมีงานวิจัยที่สนับสนุนผลการศึกษาดังกล่าว โดยงานวิจัยของ อนุ เจริญวงศ์ระยับ (2552) ที่ได้ศึกษาองค์ประกอบแบบวัดแรงจูงใจในการเข้าร่วมกิจกรรมนักศึกษา พบว่าความต้องการในการพัฒนาความสามารถของตนเองนั้น เป็นแรงจูงใจสำคัญที่นำไปสู่การตัดสินใจเข้าร่วมกิจกรรม

 **- การเป็นที่ยอมรับในสังคม** ผู้ให้ข้อมูลหลักส่วนใหญ่เห็นว่านักกิจกรรมเป็นกระบอกเสียง ในการเรียกร้องสิทธิ์ของนักศึกษาเพื่อความเป็นอยู่ และสิทธิเสรีภาพของเพื่อนนักศึกษาเพื่อให้นักศึกษาทุนคนได้รับประโยชน์สูงสุด จากผลการศึกษาดังกล่าวพบว่ามีความสอดคล้องกับทฤษฎีจูงใจของ มาสโลว์ (Maslow’General Theory of Human Motivation) ที่ศึกษาถึงความต้องการของมนุษย์ ซึ่งมีลักษณะเป็นลำดับขั้นจากต่ำไปหาสูง โดยความต้องการความผูกพัน หรือการยอมรับ (Affiliation or acceptance needs) เป็นความต้องการพื้นฐานของมนุษย์ในขั้นที่ 4 ก่อนถึงความต้องการความสำเร็จในชีวิต (Need for self-actualization) นอกจากนี้ยังมีความสอดคล้องกับทฤษฎีการเรียนรู้ทางสังคม (Social Learning Theory) ซึ่งอธิบายว่า การปรับตัวให้เข้ากับสังคมเป็นกระบวนการตามสัญชาตญาณพื้นฐานของมนุษย์

 ในขณะที่งานวิจัยของ อนุ เจริญวงศ์ระยับ (2552) ได้ศึกษาองค์ประกอบแรงจูงใจในการเข้าร่วมกิจกรรมนักศึกษา พบว่า ความต้องการเป็นที่ยอมรับในสังคม เป็นแรงจูงใจที่ทำให้นักศึกษาเลือกทำกิจกรรม อย่างไรก็ดี ผู้ให้ข้อมูลหลักบางส่วนกลับเห็นว่า การต้องการเป็นที่ยอมรับของสังคมไม่ได้เป็นแรงจูงใจในการเป็นนักกิจกรรม โดยให้เหตุผลว่านักกิจกรรมเป็นเพียงนักศึกษาธรรมดา ที่ใช้เวลาว่างกับการเข้าร่วมหรือจัดกิจกรรมไม่ได้เป็นที่ยอมรับมากกว่านักศึกษาอื่นๆ

 **- ความต้องการอำนาจ และเกียรติยศ** ผู้ให้ข้อมูลหลักทุกคนมีความเห็นตรงกันว่าการได้รับชื่อเสียง เกียรติยศ ตำแหน่งทางสังคม ไม่ได้เป็นแรงจูงใจที่ทำให้นักศึกษาเป็นนักกิจกรรม ซึ่งพบว่าในกรณีศึกษานี้ไม่มีความสอดคล้องกับทฤษฎีเกี่ยวกับความต้องการพื้นฐานของมนุษย์แต่อย่างใด

 **2. แรงจูงใจภายนอก**

 **- นโยบายการพัฒนานักศึกษาและการสนับสนุนจากมหาวิทยาลัยสงขลานครินทร์ :** การกำหนดหลักเกณฑ์กิจกรรมเสริมหลักสูตรเพื่อพัฒนานักศึกษาแบบขั้นบันได มีผลให้นักศึกษา “เข้าร่วมกิจกรรม” เพราะ มีผลต่อการสำเร็จการศึกษาตามหลักสูตร อย่างไรก็ตาม ผู้ให้ข้อมูลหลักมีความเห็นตรงกันว่าหลักเกณฑ์ดังกล่าวนั้น ไม่จัดว่าเป็นแรงจูงใจที่ทำให้นักศึกษาเป็นนักกิจกรรม โดยส่วนใหญ่ไม่เห็นด้วยกับหลักเกณฑ์กิจกรรมเสริมหลักสูตรดังกล่าว พร้อมให้เหตุผลว่า การกำหนดเกณฑ์ดังกล่าว เป็นการปิดกั้นอิสระในการเข้าร่วมกิจกรรมพัฒนานักศึกษาตามด้านที่นักศึกษาสนใจ โดยเฉพาะกิจกรรมแบบขั้นบันได ที่กำหนดให้นักศึกษาเข้าร่วมกิจกรรม ตามชั้นปีที่กำหนดเท่านั้น นอกจากนี้จำนวนกิจกรรม ยังไม่เพียงพอต่อความต้องการของนักศึกษา ส่งผลให้นักศึกษาเกิดความวิตกกังวลในการขอสำเร็จการศึกษา

 อย่างไรก็ดีผู้ให้ข้อมูลบางส่วน ยังเห็นว่าหลักเกณฑ์ดังกล่าว มีความเหมาะสมต่อการพัฒนาทักษะขั้นพื้นฐานในการเข้าสังคมของนักศึกษา และยังเป็นการเตรียมความพร้อมสู่วัยทำงาน ตลอดจนเป็นการยืนยันว่านักศึกษาทุกคนที่สำเร็จการศึกษา ล้วนเป็นผู้มีทักษะพื้นฐานครบในทุกด้านที่บัณฑิตพึงมี พร้อมเสนอแนะให้พิจารณาผ่อนปรนหลักเกณฑ์กิจกรรมเสิรมหลักสูตร แบบขั้นบันได

 **- นโยบายการพัฒนานักศึกษาและการสนับสนุนจากคณะวิศวกรรมศาสตร์ :** การสนับสนุนด้านอาคารสถานที่ หอพัก และยานพาหนะ เป็นแรงจูงใจให้นักศึกษาเป็นนักกิจกรรม ซึ่งสอดคล้องกับทฤษฎีความคาดหวัง (Expectancy Theory) ที่อธิบายว่า สภาพแวดล้อมในการปฏิบัติงาน คือ สภาพทางกายภาพเป็นปัจจัยจูงใจในการสร้างความคาดหวังเพื่อท้าทายตนเองและบรรลุเป้าหมายได้ นอกจากนี้ยังมีงานวิจัยที่สนับสนุนผลการวิจัยใจดังกล่าวโดยงานวิจัยของ ฝากจิต คุณุรักตน์ (2545) ศึกษาถึงแนวทางการพัฒนากิจกรรมนักศึกษาตามความคิดเห็นของคณะกรรมการศึกษา มหาวิทยาลัยขอนแก่นพบว่า นักศึกษา มีความต้องการได้รับการสนับสนุนด้านวัสดุอุปกรณ์และสถานที่ในการจัดกิจกรรม

 **- อิทธิพลของกลุ่มเพื่อน** เป็นปัจจัยที่สำคัญในการจูงใจให้นักศึกษาเข้าร่วม และเป็นนักกิจกรรม เพราะการมีสังคมที่รวบรวมผู้ที่มีความชอบ และสนใจในกิจกรรมเหมือนกัน จะทำให้การทำกิจกรรมเป็นไปด้วยความสุข ความสนุก ตลอดจนเป็นการรวมกลุ่มเพื่อสร้างเครือข่ายนักกิจกรรมต่อไป จากผลการวิจัยพบว่า ความต้องการความผูกพันของนักศึกษา (Need for Affiliation (nAff)) เป็นความต้องการการยอมรับจากผู้อื่น ต้องการเป็นส่วนหนึ่งของกลุ่ม ต้องการสัมพันธภาพที่ดีต่อบุคคลอื่นมีความสอดคล้องกับทฤษฎีความต้อการของแมกคลีลแลนด์ (McClelland’s Need Theory) นอกจากนี้ยังมีงานวิจัยของ วัลลภา เทพหัสดิน ณ อยุธยา (2543) มีผลการวิจัย และแนวคิดที่สนับสนุนผลการศึกษาดังกล่าว โดยศึกษาเกี่ยวกับอิทธิพลของกลุ่มเพื่อน พบว่า กลุ่มเพื่อนเป็นกลุ่มที่ประสานชีวิตจากสังคมในบ้านสู่สังคมมหาวิทยาลัยที่กว้างขึ้น ทำให้นักศึกษาเกิดความรู้สึกว่าตนเองประสบความสำเร็จ

 **- ความต้องการของผู้ประกอบการ** นักกิจกรรม คณะวิศวกรรมศาสตร์ล้วนมีความเห็นว่า มีผลต่อการรับสมัครเข้าทำงานในอนาคต โดยให้เหตุผลว่าการสมัครงานองค์กรจะพิจารณาผู้ที่ทำกิจกรรมระหว่างเรียน และผลการเรียน ซึ่งหากผลการเรียนอยู่ในระดับที่องค์กรรับได้ จึงจะพิจารณาการเป็นนักกิจกรรมซึ่งเป็นผู้มีทักษะทางสังคม สามารถอยู่ร่วมกับผู้อื่นได้ ซึ่งเป็นผลดีแก่สภาพแวดล้อม และสังคมภายในองค์กร โดยสอดคล้องกับนโยบายการพัฒนานักศึกษา ของมหาวิทยาลัยสงขลานครินทร์ ภายใต้หลักเกณฑ์กิจกรรมเสริมหลักสูตรแบบขั้นบันได สำหรับการพัฒนานักศึกษาให้มีความพร้อมสู่วัยทำงาน หลักสูตรทักษะการเป็นผู้ประกอบการ (Y401) ที่กำหนดให้นักศึกษาเข้าร่วมกิจกรรมที่เกี่ยวข้องกับการเป็นผู้ประกอบการ ตลอดจนการเรียนรู้และทำความเข้าใจในมุมมองของผู้ประกอบการ

**3. แนวทางการสื่อสารเพื่อสร้างแรงจูงใจ**

 ผู้ให้ข้อมูลหลักทุกคนล้วนเห็นว่า การสื่อสารตามลักษณะที่ดีระหว่างผู้จัดกิจกรรม และผู้ร่วมกิจกรรม ที่มีความชัดเจน จริงใจ และเอาใจใส่ ส่งผลต่อทัศนคติที่ดีในการตัดสินใจเข้าร่วมกิจกรรม พร้อมทั้งเสนอแนวทางการสื่อสารที่สอดคล้องกับทฤษฎีการสื่อสารเพื่อสร้างจูงใจ (Motivating Language Theory) ซึ่งอธิบายถึงลักษณะการสื่อสารที่แตกต่างกันตามสถานการณ์ที่เหมาะสมของผู้นำ เพื่อการสร้างบรรยากาศที่ดีภายในสถานการณ์ต่างๆ ตลอดจนสร้างแรงจูงใจให้ผู้อื่นปฏิบัติตามตนเองไปยังเป้าหมาย ดังนี้

  **- การใช้ภาษาบอกถึงทิศทาง (Perlocutionary)** ผู้ให้ข้อมูลหลักส่วนใหญ่เห็นว่ากลุ่มกิจกรรมในคณะวิศวกรรมศาสตร์ส่วนมาก สื่อสารถึงรูปแบบกิจกรรม ผลที่จะได้จากกิจกรรมอย่างชัดเจนตั้งแต่ขั้นตอนการประชาสัมพันธ์ และคิดว่าเป็นส่วนสำคัญในการตัดสินใจเลือกเข้าหรือไม่เข้าร่วมกิจกรรม ในขณะที่ผู้ให้ข้อมูลหลักบางส่วนความเห็นว่าในบางกิจกรรมผู้จัดกิจกรรมไม่ได้อธิบายถึงเหตุผล และความจำของการเข้าร่วมกิจกรรมมากเท่าที่ควร ทำให้ผู้เข้าร่วมไม่เข้าใจถึงประโยชน์ที่ได้จากการเข้าร่วมกิจกรรมนั้นๆ พร้อมเสนอแนะแนวทางว่า ผู้จัดกิจกรรมควรสื่อสารให้ชัดเจนถึงรูปแบบกิจกรรม หลักการและเหตุผล รวมถึงประโยชน์ที่ได้รับตั้งแต่ขั้นตอนการประชาสัมพันธ์กิจกรรม เพื่อจูงใจให้นักศึกษาเข้าร่วมกิจกรรม

  **- การใช้ภาษาที่สื่อความหมายโดยตรง (Locutionary)** ช่วงวัยที่ไม่แตกต่างกันมากนักระหว่างผู้จัด และผู้ร่วมกิจกรรม การสื่อสารระหว่างกันจึงเป็นไปได้ง่าย ตรงไปตรงมา เข้าใจได้ง่าย และมีความเห็นว่าการสื่อสารที่กระชับ เข้าประเด็นตรงไปตรงมาของกลุ่มกิจกรรม มีผลต่อกับการตัดสินใจในการเข้าร่วมกิจกรรมของกลุ่มกิจกรรมนั้นๆ ในครั้งต่อไป โดยผู้ให้ข้อมูลเสนอแนะว่าวิธีการสื่อสารแบบตรงไปตรงเป็นสิ่งที่นักกิจกรรมควรรักษาไว้ เพราะแสดงถึงความจริงใจของผู้จัดกิจกรรมต่อผู้ร่วมกิจกรรม - **การใช้ภาษาที่แฝงเจตนา และมีอารมณ์ร่วม (Illocutionary)** การใช้ภาษาที่แฝงด้วยเจตนาเชิงบวก เนื่องจากทำให้เกิดความรู้สึกที่อบอุ่น เป็นกันเองระหว่างผู้จัดและผู้ร่วมกิจกรรมทำให้เกิดบรรยากาศ และภาพลักษณ์ของกิจกรรมที่ดี และส่งผลดีต่อการตัดสินใจเข้าร่วมกิจกรรม พร้อมเสนอแนะแนวทางว่า วิธีการสื่อสารดังกล่าวหากใช้ในเชิงบวก จะก่อให้เกิดมิตรภาพ โดยรุ่นนักกิจกรรมพี่ควรปลูกฝังและส่งต่อให้เกิดเป็นวัฒนธรรมแบบครอบครัววิศวฯ แก่ทุกกลุ่มกิจกรรม

 ทั้งนี้งานวิจัยของ Idham Razak และคณะ (2019) ศึกษาถึง เครื่องมือการสื่อสารที่มีประสิทธิภาพ และสร้างแรงจูงใจให้องค์กรสามารถบรรลุเป้าหมาย โดยพบว่า บรรยากาศในการสื่อสารของผู้นำ และการสื่อสารของผู้ตาม ล้วนเป็นการสื่อสารที่สร้างแรงจูงใจให้กับทุกคนในองค์กร และมีผลต่อการดำเนินงานให้องค์กรบรรลุวัตถุประสงค์ และประสบความสำเร็จในเป้าหมายที่ตั้งไว้ได้ ซึ่งในที่นี้สามารถประยุกต์ใช้ในการจูงใจนักศึกษาในการทำนักกิจกรรม เนื่องจากนักศึกษากลุ่มนี้ เปรียบเสมือนผู้ปฏิบัติงานที่ได้รับมอบหมายงานที่ชัดเจนในการพัฒนาและขับเคลื่อนกิจกรรมนักศึกษา

 **4. แรงจูงใจอื่นๆที่ค้นพบ**

 จากการศึกษาในครั้งนี้ ผู้วิจัยได้พบแรงจูงใจอื่นๆเพิ่มเติมที่น่าสนใจในกรณีนักศึกษา คณะวิศวกรรมศาสตร์ มหาวิทยาลัยสงขลานครินทร์ ดังนี้

 **1. ภูมิลำเนา** จากการศึกษาข้อมูลจากเอกสารการแต่งตั้งกลุ่มกิจกรรมนักศึกษาคณะวิศวกรรมศาสตร์ จำนวน 139 คน จากกลุ่มกิจกรรม จำนวน 8 กลุ่ม พบว่ามีเพียง 18 คนเท่านั้น (คิดเป็น 13%) ที่มีภูมิลำเนาอยู่ในอำเภอหาดใหญ่ โดยผู้ให้ข้อมูลหลักที่ไม่ได้มีภูมิลำเนาอยู่ในอำเภอหาดใหญ่ ได้ให้ความเห็น ไปในทิศทางเดียวกันว่า การย้ายมาศึกษาต่างภูมิลำเนาของตน ทำให้นักศึกษาต้องการค้นหากลุ่มเพื่อนใหม่ๆที่มีความชอบ และความสนใจคล้ายคลึงกัน กิจกรรมนักศึกษาจึงเป็นทางเลือกที่ดีที่สุดสำหนับการตอบสนองดังกล่าว โดยนักศึกษาจะใช้เวลาว่างเพื่อเข้าร่วมกิจกรรม ตลอดจนการพัฒนาตนเองสู่การเป็นนักกิจกรรมในที่สุด

 **2. รูปแบบกิจกรรมที่เหมาะสม** กิจกรรมต้องมีหลักการเหตุผล วัตถุประสงค์ ที่ชัดเจน รวมถึงรูปแบบที่ทันสมัย เหมาะสมทั้งช่วงเวลา สถานที่ ถือเป็นแรงจูงใจที่ทำให้นักศึกษาเข้าร่วมกิจกรรม

 **3. การดูแลอย่างทั่วถึงจากรุ่นพี่ผู้จัดกิจกรรม** บทบาทของผู้จัดกิจกรรม การดูแลเอาใจใส่ และให้ความสำคัญแก่ผู้เข้าร่วมกิจกรรม ถือเป็นแรงจูงใจให้นักศึกษาเข้าร่วมกิจกรรม

 **4. บรรยากาศภายในกิจกรรมที่มีความอบอุ่นเป็นกันเอง** จากรูปแบบกิจกรรม สู่การสื่อสาร ดูแลเอาใจใส่อย่างทั่วถึงจากผู้จัดกิจกรรม การใช้ภาษา และลักษณะการสื่อสารที่เหมาะสม ส่งผลให้เกิดบรรยากาศภายในกิจกรรมที่มีความอบอุ่นความรู้สึกถึงการเป็นครอบครัว ของนักศึกษารุ่นน้องและรุ่นพี่ ก่อให้เกิดแรงจูงใจในการทำกิจกรรมร่วมกันระหว่างนักศึกษา

 **5. ความประทับใจครั้งแรกที่ได้เข้าร่วมกิจกรรม** จากเหตุปัจจัยทุกข้อที่กล่าวมาข้างต้น บรรยากาศที่มีความอบอุ่น ก่อให้เกิดความประทับใจ นำไปสู่แรงบันดาลใจในการเป็น **“นักกิจกรรม”** เพื่อสานต่อเจตนารมณ์ ส่งต่อความสุข และสร้างครอบครัวในสังคมมหาวิทยาลัยฯต่อไป ซึ่งสอดคล้องกับ ทฤษฎีเชิงสาเหตุ (Causality Orientations Theory) ที่อธิบายถึงลักษณะพฤติกรรมของบุคคลที่หล่อหลอมตนเองมาจากสภาพแวดล้อมทางสังคม โดยได้รับแรงบันดาลใจจากตัวแบบ สู่แรงจูงใจในการปรับพฤติกรรม

**ข้อเสนอแนะ**

1. **พิจารณาหลักเกณฑ์กิจกรรมเสริมหลักสูตรแบบขั้นบันได**

 มหาวิทยาลัยสงขลานครินทร์ ควรพิจารณาผ่อนปรนหลักเกณฑ์กิจกรรมเสริมหลักสูตร แบบขั้นบันได 4 ชั้นปี ทั้งนี้กลุ่มตัวอย่างส่วนใหญ่เห็นว่า การกำหนดวัตถุประสงค์ดังกล่าว ก่อให้เกิดประโยชน์แก่นักศึกษาที่จะสำเร็จการศึกษาไปเป็นบัณฑิตที่พึงประสงค์ในอนาคต โดยเป็นเครื่องยืนยันว่านักศึกษาจากมหาวิทยาลัยสงขลานครินทร์ทุกคน เป็นผู้มีทักษะพื้นฐานครบถ้วน แต่ในทางปฏิบัติ ด้วยเหตุปัจจัยต่างๆ ทั้งด้านการเรียน ชีวิตส่วนตัวของนักศึกษาในแต่ละคน มีความพร้อมในการเข้าร่วมกิจกรรมที่แตกต่างกัน จึงไม่อาจจะเข้าร่วมกิจกรรมตามหลักเกณฑ์ดังกล่าวได้ตามแผน

 ดังนั้น มหาวิทยาลัยฯ จึงควรพิจารณาผ่อนปรนเกณฑ์การเข้าร่วมกิจกรรมตามชั้นปี
โดยผ่อนปรนให้นักศึกษาสามารถเข้าร่วมกิจกรรมข้ามชั้นปีได้

1. **โครงสร้างการบริหารงานด้านกิจการนักศึกษา**

 คณะวิศวกรรมศาสตร์ มหาวิทยาลัยสงขลานครินทร์ ควรพิจารณาจัดตั้งคณะกรรมการที่ปรึกษาฝ่ายกิจการนักศึกษา โดยมีรองคณบดีฝ่ายกิจการนักศึกษาเป็นประธาน พร้อมแต่งตั้งอาจารย์ประจำสาขาวิชาที่ดูแลงานกิจกรรมนักศึกษาร่วมเป็นคณะกรรมการ เพื่อกำกับดูแลงานด้านกิจกรรมนักศึกษา พร้อมร่วมกำหนดทิศทาง การบริหารงานกิจกรรมของคณะฯ และกำหนดให้ตัวแทนกลุ่มกิจกรรมสามารถข้าร่วมประชุมได้ตามความเหมาะสม เพื่อทราบถึงทิศทางการดำเนินงานกิจกรรมนักศึกษา รวมถึงให้ตัวแทนกลุ่มกิจกรรมนำเสนอแผนการจัดกิจกรรมนักศึกษา สะท้อนถึงปัญหาที่พบเจอ ตลอดจนรายงานผลการจัดกิจกรรม เพื่อให้ผู้เกี่ยวข้องกับการพัฒนานักศึกษาได้ภาพรวมในการพัฒนานักศึกษาที่ตรงกัน

1. **บทบาทของอาจารย์ที่ปรึกษากลุ่มกิจกรรมนักศึกษา**

กำหนดให้อาจารย์ที่เป็นคณะกรรมการที่ปรึกษาฝ่ายกิจการนักศึกษา จะต้องเป็นอาจารย์ที่ปรึกษากลุ่มกิจกรรม โดยสามารถเลือกกลุ่มกิจกรรมได้ตามความสนใจ เนื่องจากโครงสร้างการบริหารที่ ไม่มีคณะกรรมการที่ปรึกษาฝ่ายกิจการนักศึกษา ส่งผลกระทบโดยตรงต่อการรวมกลุ่ม และขอขึ้นทะเบียนกลุ่มกิจกรรม เนื่องจากการขึ้นทะเบียนกลุ่มกิจกรรมนั้น จำเป็นต้องเสนอรายชื่ออาจารย์หรือบุคลากรที่ปรึกษาประจำกลุ่มกิจกรรม ซึ่งการเรียนเชิญอาจารย์นั้นเป็นเรื่องที่ค่อนข้างยาก เนื่องจากอาจารย์ประจำคณะฯ ล้วนมีงานสอน และกิจการส่วนตัว ทำให้ไม่ได้มีเวลาว่างเพียงพอสำหรับการเป็นที่ปรึกษา ทำให้บุคลากรบางท่านจำเป็นต้องเป็นที่ปรึกษาในหลายกลุ่มกิจกรรม ส่งผลให้การดูแล ให้คำปรึกษานักกิจกรรม ไม่ทั่วถึง

1. **สวัสดิการสำหรับนักกิจกรรม**

 **- ด้านงบประมาณ** ควรจัดสรรงบประมาณสำหรับการประกวดหรือแข่งขันทางด้านวิชาการ ให้ใกล้เคียงกับงบประมาณที่ใช้จริง ปัจจุบันกลุ่มกิจกรรมด้านวิชาการได้รับการสนับสนุนค่อนข้างน้อย ทำให้นักศึกษาต้องใช้เวลาในการประชาสัมพันธ์โครงการพร้อมเปิดรับบริจาค และการสนับสนุนจากหน่วยงานภายนอกเป็นจำนวนมาก เพื่อสมทบในส่วนต่างของงบประมาณที่ใช้จริง ทำให้นักศึกษาต้องใช้เวลาสำหรับการหาผู้สนับสนุนมากกว่าการปรับปรุง และพัฒนาผลของตนเอง

 **- ด้านอาคารสถานที่และสิ่งอำนวยความสะดวก** จัดสรรห้องปฏิบัติการพร้อมสิ่งอำนวยความสะดวกพื้นฐาน ให้เพียงพอต่อจำนวนกลุ่มกิจกรรม พร้อมปรับภาพลักษณ์ให้กลุ่มกิจกรรม ตลอดจนการพิจารณาแนวคิดในการสร้างอาคารกิจกรรมรวม โดยจัดสรรห้องปฏิบัติงานพร้อมอุปกรณ์สำนักงาน และชุดยูนิฟอร์มสำหรับงานพิธีการให้ทุกกลุ่มกิจกรรม โดยทุกกลุ่มกิจกรรมจะอาศัยอยู่ภายในอาคารเดียวกัน เพื่อความเป็นระเบียบและความคล่องตัวในการดำเนินกิจกรรม

**ข้อเสนอแนะอื่นๆ**

 **- รูปแบบกิจกรรม** จากการศึกษาพบว่าหนึ่งแรงจูงใจที่ทำให้นักศึกษาเป็นนักกิจกรรมนักศึกษา คือ ความประทับใจในบรรยากาศกิจกรรม กล่าวคือ กิจกรรมในช่วงแรกของนักศึกษาชั้นปีที่ 1 เปรียบเสมือนประตูบานแรกที่ทำให้นักศึกษาตัดสินใจเป็นนักกิจกรรม หากรูปแบบกิจกรรมสร้างความประทับใจให้แก่ผู้เข้าร่วม จะส่งผลต่อแรงบันดาลใจให้ผู้เข้าร่วมกิจกรรมพัฒนาตนเองกลายเป็นผู้จัด สู่การเป็นนักกิจกรรม เพื่อส่งต่อความสุข บรรยากาศที่อบอุ่นไปยังรุ่นน้องรุ่นต่อๆไป โดยคณะฯควรมีส่วนร่วมในการออกแบบกิจกรรมที่มีนักศึกษาชั้นปีที่1 เป็นผู้เข้าร่วมอย่างเหมาะสม ทั้งนี้หากรูปแบบกิจกรรมโดยรวมมีความเหมาะสมเพียงพอ บรรยากาศในการจัดกิจกรรมก็จะเป็นไปอย่างอบอุ่น องค์ประกอบเหล่านี้จะนำไปสู่การสร้างแรงบันดาลใจ และแรงจูงใจ ให้แก่นักศึกษา เพื่อพัฒนาศักยภาพตนเองสู่การเป็นนักกิจกรรมสืบต่อไป

 **- การสื่อสารเพื่อสร้างแรงจูงใจ** รูปแบบกิจกรรม เป็นหนึ่งในองค์ประกอบที่สำคัญ สำหรับการสร้างบรรยากาศ สู่การพัฒนานักศึกษาให้เป็นนักกิจกรรม ทั้งนี้อีกหนึ่งองค์ประกอบ ที่มีความสำคัญในการสร้างบรรยากาศที่อบอุ่นและเป็นกันเอง ก็คือ “การสื่อสาร” ซึ่งมีความสำคัญ ในการสร้างความสัมพันธ์ และความเข้าใจอันดี ระหว่างผู้ส่งสารและผู้รับสาร นักศึกษาผู้เข้าร่วมกิจกรรมในปัจจุบันล้วนเป็นนักศึกษา Generation Z ที่มีลักษณะพิเศษ คือ ความต้องการความชัดเจน มีเหตุผล ความรวดเร็วตรงไปตรงมา ผู้จัดกิจกรรมจึงต้องให้ความสำคัญกับการเลือกวิธีการสื่อสารที่เหมาะสมกับสถานการณ์ เพื่อให้ทั้งผู้ร่วมกิจกรรม และผู้จัดกิจกรรมทุกคน เข้าใจถึงเหตุผลของกิจกรรมที่ตนกำลังเข้าร่วม

 นอกจากการสื่อสารระหว่างนักศึกษาภายในกิจกรรมแล้ว การสื่อสารระหว่าง คณะวิศวกรรมศาสตร์ และนักกิจกรรม ก็ถือเป็นสิ่งสำคัญที่คณะฯไม่ควรมากข้าม และควรหาโอกาสพูดคุยกันให้มากขึ้น โดยเลือกสื่อสารที่จะให้นักกิจกรรมทราบถึง ความสำคัญของกลุ่มกิจกรรม ที่เปรียบเสมือนหนึ่งในหน่วยงานหลักของคณะฯ ที่กำหนดทิศทาง และพัฒนานักศึกษาผ่านการจัดกิจกรรม ทั้งนี้เพื่อเป็นการสร้างทัศนคติเชิงบวก และแรงจูงใจแก่นักกิจกรรม ตลอดจนเป็นการรักษาแรงจูงใจ สร้างแรงผลักดันแก่นักกิจกรรมในการสร้างสรรคกิจกรรมที่มีประสิทธิภาพอย่างยั่งยืน ต่อไป

**ข้อเสนอแนะในการวิจัยครั้งต่อไป**

 1. ควรขยายขอบเขตประชากรไปยังนักศึกษาที่ไม่ได้เป็นนักกิจกรรม เพื่อศึกษาความแตกต่างในแนวคิดและทัศคติที่มีต่อกิจกรรม

 2. ควรศึกษาภูมิหลังและพฤติกรรมของนักกิจกรรม และนักศึกษาที่ไม่เป็นนักกิจกรรม

 3. ควรศึกษาข้อมูลเพิ่มเติมจากผู้ประกอบการ ผู้ใช้งานบัณฑิต และข้อมูลลักษณะของบัณฑิตตามความต้องการของผู้ประกอบการ

 4. ควรศึกษารายละเอียดของรูปแบบกิจกรรม

 5. ควรเพิ่มเติมการสัมภาษณ์ในรูปแบบการสนทนากลุ่ม (Focus Group) เพื่อเปิดโอกาสให้ผู้เข้าร่วมมีโอกาสพูดคุยและแสดงความเห็นได้อย่างอิสระ

**รายการอ้างอิง**

กนกวรรณ เฮงนุกูล. (2556). **ทัศนคติต่อการเข้าร่วมกิจกรรมของคณะกรรมการนักศึกษาคณะวิทยาการ จัดการ** **มหาวิทยาลัยศิลปากร.** วิทยานิพนธ์บริหารธุรกิจบัณฑิต, สาขาวิชาการ จัดการทั่วไป,
 คณะวิทยาการจัดการ, มหาวิทยาลัยศิลปากร.

ฝากจิต คุณุรัตน์. (2545). **แนวทางการพัฒนาการจัดกิจกรรมนักศึกษาตามความคิดเห็น ของ คณะกรรมการนักศึกษา มหาวิทยาลัยขอนแก่น**. กรุงเทพมหานคร : ฐานข้อมูลวิทยานิพนธ์ไทย.

วัลลภา เทพหัสดิน ณ อยุธยา. (2543). **การพัฒนานิสิตนักศึกษา** พิมพ์ครั้งที่ 2.กรุงเทพฯ : คณะครุศาสตร์ จุฬาลงกรณ์มหาวิทยาลัย.

สุภางค์ จันทวานิช. (2549). **การวิเคราะห์และนำเสนอผลในงานวิจัยเชิงคุณภาพ.** กรุงเทพฯ : จุฬาลงกรณ์มหาวิทยาลัย.

อนุ เจริญวงศ์ระยับ. (2552). **แรงจูงใจในการเข้าร่วมกิจกรรมนักศึกษาของนักศึกษาระดับอุดมศึกษา: การวิเคราะห์องค์ประกอบเชิงสำรวจและการวิเคราะห์โปรไฟล์.** วารสารสงขลานครินทร์ ฉบับ สังคมศาสตร์และมนุษยศาสตร์.

เอื้อมพร หลินเจริญ. (2562). **การวิเคราะห์และนำเสนอผลในงานวิจัยเชิงคุณภาพ.** พิษณุโลก : มหาวิทยาลัยนเรศวร.

Idham Razak. (2019). **Effective Communication As a Tool for Achieving Organizational Goals.** Universiti Teknologi MARA.

Ryan, R. M. & Deci, E. L. (2000). **Intrinsic and extrinsic motivations: Classic definitions and new directions.** Contemporary Educational Psychology 25, 54–67.

1. นักศึกษาหลักสูตรรัฐประศาสนศาสตรมหาบัณฑิต คณะวิทยาการจัดการ มหาวิทยาลัยสงขลานครินทร์ [↑](#footnote-ref-1)
2. อาจารย์ประจำภาควิชารัฐประศาสนศาสตร์ คณะวิทยาการจัดการ มหาวิทยาลัยสงขลานครินทร์ [↑](#footnote-ref-2)